Pärnu on ligi 170-aastase traditsiooni ja kogemustega kuurortlinn. Juba 1838. aastal avati siin esimene supelasutus, kus suvel pakuti sooje merevanne ning talvel saunamõnusid. 20. sajandi alguses alanud kuurordi õitsev areng tõi kaasa pansionaatide ja suvevillade, suurte pargialade, rannasalongi ja kõlakoja rajamise. Pärnu oli elegantne suvelinn, kus  terviseprotseduuride kõrval nauditi muusika- ja tantsumõnu. Pärnu on jäänud Eesti suurimaks ja armastatuimaks kuurordiks tänaseni. Linna suurepärane asukoht, lauge liivarand, värske õhk, rohelised pargid lisaks kvaliteetsetele ravi- ja lõõgastusteenustele tagavad Pärnu kuurordi populaarsuse. Siin saab aastaringselt lasta end hellitada erinevates spaades, kus pakutakse vee- ja saunamõnusid, mudaravi, massaaže, laser- ja parafiinravi, soolakambreid, šokolaadiseid hoolitsusi. Kel rohkem julgust, see võib osa saada külmakambri  -100 ˚C jäisest "kallistusest". Moodsate linnaspaade kõrval on külalised väga oodatud Pärnumaa talurahvaspaadesse! Eri puhkemajades pakutakse kuuma Eesti sauna ja traditsioonilist vihtlemist, mee- ja soolaprotseduure, kuumas veetünnis tähistaeva ja tuulekohina nautimist, taustaks kaunis Pärnumaa loodus ning tulemuseks täielik lõõgastus.